**Samuilo Maširević** (Sombor, 16. januar 1804 — Sremski Karlovci, 20. januar 1870) je bio mitropolit karlovački i patrijarh srpski od 1864. do 1870. godine.

Biografija
----------

Rođen je u Biliću, sadašnjem prigradskom naselju Sombora, 16. januara 1804. godine. Njegovo svetovno ime bilo je Sava Maširević. Završio je gimnaziju, pravne i teološke nauke, pa se zamonašio 4. jula 1826. u manastiru Krušedolu od strane arhimandrita Dimitrija Krestića. Bio je arhiđakon, sinđel i profesor bogoslovske škole u Vršcu. Potom je bio arhimandrit i starešina manastira Svetog Đurđa i Bezdina. Kada je 1836. godine proizveden za arhimandrita, njegov vršnjak i prijatelj Jovan Sterija Popović štampao je u Budimu odu Samuilu Mašireviću.

Kao arhimadrit manastira Bezdina izabran je 30. oktobra 1852. a posvećen 8. maja 1853. za episkopa temišvarskog. Jedanaest godina kasnije, 25. jula 1864. godine, izabran je za mitropolita karlovačkog i patrijarha srpskog. U njegovo vreme otcepili su se pravoslavni Rumuni iz Erdelja i Banata od karlovačke mitropolije, kojoj su se, sto godina ranije, priključili, da bi izbegli masovno unijaćenje koje je tada vršeno u rumunskom delu Banata i Erdelju. Pod Maširevićevim predsedništvom održan je u Sremskim Karlovcima Srpski narodni crkveni sabor 1864—65. godine, na kojem je doneto novo ustrojstvo karlovačke mitropolije. To ustrojstvo je 1868. godine potvrdio car Franja Josip, poznato pod imenom carski reskript. Po ovome reskriptu upravljalo se karlovačkom mitropolijom sve do tridesetih godina 20. veka.

Kao patrijarh, Maširević je bio čovek čvrste ruke i mnogo se angažovao na sređivanju prilika u organizaciji Srpske pravoslavne crkve, naročito prema položaju svešteničkog staleža i crkvene hijerarhije. Napisao je više rasprava o problemima pravoslavne crkve.

Na Narodnom crkvenom saboru u Karlovcima, održanom 1869. godine, Maširević je došao u sukob sa poslanicima Miletićeve stranke o pitanju izbora predsednika Sabora. U stvari, to je bila samo prva javna manifestacija razmimoilaženja Maširevića i Miletićeve stranke, koja je tinjala ranije. Zbog sukoba sa Miletićevcima ovaj sabor se raspustio, ne rešivši mnoga važna pitanja naročito iz oblasti školstva.

Samuilo Maširević je umro 20. januara 1870. u Sremskim Karlovcima i sahranjen u Sabornoj crkvi.

Literatura
----------

* Vasiljević, Stevan (1989): Znameniti Somborci, Slavija, Novi Sad, ISBN 86-431-0003-X
* Sava Vuković: „Srpski jerarsi od devetog do dvadesetog veka", Evro Beograd, Unireks Podgorica, Kalenić Kragujevac, 1996. godine; tekst „Samuilo (Maširević) patrijarh srpski 1864-1870" str. 437.

Spoljašnje veze
---------------

* Datumi iz istorije Sombora
* Srpski patrijarsi u 19. i 20. veku Arhivirano 2011-05-14 na Wayback Machine-u

|  |  |  |
| --- | --- | --- |
| Prethodnik:**Pantelejmon Živković** | **episkop temišvarski1853 — 1864.** | Nasljednik:**Antonije Nako** |

  


p • r • uPoglavari Srpske pravoslavne crkve

**Žičko-pećki arhiepiskopi (1219-1337):**  
Sveti Sava • Arsenije I Sremac • Sveti Sava II • Danilo I • Joanikije I • Jevstatije I • Jakov • Jevstatije II • Sveti Sava III • Nikodim • Danilo II • Joanikije II
  
**Pećki patrijarsi (1346-1463):**  
Joanikije II • Sava IV • Jefrem • Spiridon • Danilo III • Sava V • Danilo IV • Kirilo • Nikon • Teofan • Nikodim II • Arsenije II
  
**Pećki patrijarsi (1557-1766):**  
Makarije Sokolović • Antonije Sokolović • Gerasim Sokolović • Savatije Sokolović • Jerotej Sokolović • Filip Sokolović • Jovan • Pajsije Janjevac • Gavrilo I Rajić • Maksim Skopljanac • Arsenije III Crnojević • Kalinik I • Atanasije I • Mojsije Rajović • Arsenije IV Jovanović • Joanikije III Karadža • Atanasije II Gavrilović • Gavrilo II Sarajevac • Gavrilo III • Vikentije Stefanović • Pajsije II Grk • Gavrilo IV Grk • Kirilo II • Vasilije Jovanović-Brkić • Kalinik II Grk
  
**Karlovački mitropoliti i patrijarsi (1690-1920):**  
Arsenije III Crnojević • Isaija Đaković • Sofronije Podgoričanin • Vikentije Popović • Mojsije Petrović • Vićentije Jovanović • Arsenije IV Jovanović • Isaija Antonović • Pavle Nenadović • Jovan Đorđević • Vićentije Jovanović Vidak • Mojsije Putnik • Stefan Stratimirović • Stefan Stanković • Josif Rajačić • Samuilo Maširević • Prokopije Ivačković • German Anđelić • Georgije Branković • Lukijan Bogdanović
  
**Beogradski mitropoliti (1831-1920):**  
Melentije Pavlović • Petar Jovanović • Mihailo Jovanović • Teodosije Mraović • Inokentije Pavlović • Dimitrije Pavlović
  
**Patrijarsi Srpske pravoslavne crkve (1920- ):**
  
Dimitrije • Varnava • Gavrilo (V) • Vikentije (II) • German • Pavle • Irinej